32006R0779
L 137/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 779/2006 НА КОМИСИЯТА
от 24 май 2006 година
за изменение на Регламент (ЕО) № 488/2005 относно таксите и възнагражденията, събирани от Европейската агенция за авиационна безопасност
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1592/2002 на Европейския парламент и на Съвета от 15 юли 2002 г. относно общите правила в областта на гражданското въздухоплаване и за създаване на Европейска агенция за авиационна безопасност (1), и по-специално член 53, параграф 1 от него,
като взе предвид Регламент (ЕО) № 488/2005 на Комисията от 21 март 2005 г. относно таксите и възнагражденията, събирани от Европейската агенция за авиационна безопасност (2), и по-специално член 6, параграф 5 от него,
след консултации с управителния съвет на Европейската агенция за авиационна безопасност,
като има предвид, че:
(1)
За да се осигури баланс между направения общ разход от Европейската агенция за авиационна безопасност в провеждането на сертификационни задачи и общия доход от събраните такси, размерите на тези такси трябва да бъдат преразгледани на базата на финансовите резултати и прогнози на Агенцията.
(2)
Административният процес, свързан с плащането на такси и прилаган от Европейската агенция за авиационна безопасност и от заявителите, не следва да забавя процеса на сертифициране.
(3)
Регламент (ЕО) № 488/2005 следва да бъде съответно изменен.
(4)
Мерките, предвидени в настоящия регламент, са в съответствие със становището на комитета, създаден съгласно член 54, параграф 1 от Регламент (ЕО) № 1592/2002,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 488/2005 се изменя, както следва:
1.
Член 2, буква ж) се изменя, както следва:
„ж)
„непреки разходи“ означава делът на Агенцията от общите разходи по инфраструктурата, организацията и управлението, присъщи на изпълнението на сертификационните задачи, различни от преките и специфични разходи, които включват тези, които са резултат от развитието на част от регулаторния материал.“
2.
Член 12 се заменя със следния текст:
„Член 12
1. Таксата се заплаща от заявителя. Тя е платима в еуро.
2. Издаването, поддържането или изменението на сертификат или одобрение е предмет на предварително плащане на цялата сума на таксата, освен ако няма предварителна уговорка между Агенцията и заявителя. В случай на неплащане Агенцията има право да отмени съответния сертификат или одобрение след като кандидатът бъде предупреден официално.
3. Размерът на таксите, прилагани от Агенцията, и начинът на плащане се съобщават на заявителите, когато те подават заявленията.
4. За всички сертификационни задачи, които са предизвикали плащане на част, която се променя, Агенцията може при поискване да предостави на заявителя разчетна стойност. Разчетната стойност се изменя от Агенцията, в случай че задачата е по-проста или може да бъде изпълнена по-бързо от предвиденото, или обратното, ако е по-сложна и отнема по-дълго време за изпълнение от предвиденото от Агенцията.
5. Таксите за поддръжка на съществуващи сертификати и одобрения са платими в съответствие с график, приет от Агенцията, за който са уведомени притежателите на такива сертификати и одобрения. Графикът се базира на инспекции, проведени от Агенцията, за да се провери дали тези сертификати и одобрения все още са валидни.
6. Ако след първата проверка Агенцията реши да не приеме заявление, всички вече платени такси се връщат на заявителя с изключение на сумата, която покрива административните разходи по разглеждането на заявлението. Сумата е еквивалентна на фиксираната такса D, определена в приложението.
7. Ако сертификационната задача трябва да бъде прекъсната от Агенцията, защото кандидатът няма достатъчно средства или не успява да изпълни необходимите изисквания, салдото по всички дължими такси е изцяло платимо в момента, когато Агенцията спира да работи.“
3.
Точки i), ii), v), vi), x), xii) и xiii) от приложението се изменят в съответствие с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Годишните такси, посочени в таблицата в точка 3у и таксите за надзор, посочени в таблиците в точки 4, 5 и 7 от приложението, се прилагат от първата дължима годишна вноска след влизането в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 май 2006 година.